'स्कंदपुराण' के काशी खंड में कहा गया है कि काशी में मरने वाले व्यक्ति को शिवजी भगवान राम के- रां रामाय नमः- मंत्र का उपदेश देकर मुक्ति दिलाते हैं। रामनाम के महत्व को समझकर ही विश्वामित्र ने 'रामरक्षा स्तोत्र' की रचना की, जिसमें अभिमंत्रित व्यक्ति सब प्रकार की बाधाओं से सुरक्षित रहता है। चित्रकूट की मंदाकिनी नदी के किनारे-किनारे मिलने वाली पीली मिट्टी का नाम 'रामरज' वैसे ही नहीं पड़ गया। और सूर्यवंशी राजाओं की राजधानी अयोध्या को कौन नहीं जानता। सरयू तट पर बसी यह नगरी वैवस्वत मनु ने बसाई थी, जहाँ यह आज तक विद्यमान है। श्रीराम का जन्म यहीं हुआ था। पुराणानुसार यह हिंदुओं की सप्त पुरियों में से एक है (सात पुरियाँ हैं- अयोध्या, मथुरा, हरिद्वार, काशी, कांची, उज्जैन और द्वारिका- ये सात पवित्र स्थल हैं जो मोक्षदायक कहे गए हैं)। इसे साकेत भी कहते हैं। यहाँ लाखों की संख्या में यात्री आते हैं। रामनवमी के दिन यहाँ बहुत बड़ा मेला लगता है। राम और रामनाम की अटूट श्रद्धा ही इन्हें यहाँ खींचकर लाती है। यह अयोध्या नगरी का पुण्य प्रताप ही है कि सूर्यवंशी राजाओं के साथ-साथ यह पाँच जैन तीर्थकारों - ऋषभदेव, अजितनाथ, संभवनाथ, अभिनंदननाथ और सुमतिनाथ- की भी जन्मस्थली बनी।